Non Stanford - Wicipedia
8 Ionawr 1989
Triathletwraig proffesiynol Cymreig yw Non Stanford (ganed 8 Ionawr 1989), a Phencampwraig Triathlon y Byd ITU 2013.[1]
Ganed yn Abertawe, a magwyd yng ngorllewin Cymru. Ei chlwb athletau cyntaf oedd y Swansea Harriers.
Roedd Stanford yn rhedwraig traws gwlad lwyddianus cyn cychwyn astudio gwyddoniaeth chwaraeon ac ymarfer corff ym Mhrifysgol Birmingham. Yn ystod yr haf yn 2008, dechreuodd hyfforddi wrth nofio oherwydd anaf, ac yn dilyn hynny ymunodd â chlwb triathlon y brifysgol.
Daeth yn ail yn y British Triathlon Super Series yn 2009, ac enillodd Ysgoloriaeth Triathlon Paul Weston ar gyfer 2009/10 er mwyn iddi allu canolbwyntio ar y triathlon.[2] Wedi iddi raddio yn 2010, enillodd fedal efydd yn y Premium European Cup yn Brasschaat, a chystadlu yn y gystadleuaeth o fri y French Club Championship Series y Lyonnaise des Eaux gan gynrychioli Montpellier Agglo Tri.
Symudodd i Brifysgol Fetropolaidd Leeds, lleoliad pencadlys British Triathlon, ac mae'n hyfforddi gydag Alistair a Jonathan Brownlee. Yn 2012, enillodd Stanford Bencampwriaethau Triathlon y Byd ITU dan 23 yn Auckland, Seland Newydd. Yn 2013, Stanford oedd y ferch gyntaf erioed i ddilyn ei llwyddiant yn y Bencampwriaeth dan 23 gyda theitl Pencampwraig y Byd hŷn, pan enillodd y ras yn Hyde Park.
↑ Britain's Non Stanford wins ITU World Triathlon. bbc.co.uk (14 Medi 2013). Adalwyd ar 14 Medi 2013.